**TELEPÜLÉSRENDEZÉSI SZERZŐDÉS**

amely létrejött egyrészről a

**MoMDeluxe Korlátolt Felelősségű Társaság**

székhelye: 1103 Budapest, Salamon utca 2/B.

cégjegyzékszáma: 01-09-911089

adószáma: 14595743-2-42

bankszámla száma: 10300002-10639848-49020019

képviseli: Kolarics Gergely ügyvezető

mint cél megvalósítója (a továbbiakban: **Cél megvalósítója 1.**) és

**MOBOKO Central Korlátolt Felelősségű Társaság**

székhelye: 1103 Budapest, Salamon utca 2/B.

cégjegyzékszáma: 01-09-282713

adószáma: 25568482-2-42

bankszámla száma: 12100011-17827948-00000000

képviseli: Kolarics Gergely ügyvezető

mint cél megvalósítója (a továbbiakban: **Cél megvalósítója 2.**)

(Cél megvalósítója 1. és Cél megvalósítója 2. továbbiakban együttesen**: Cél megvalósítói**)

másrészről

**Budaörs Város Önkormányzat**

székhelye: 2040 Budaörs, Szabadság út 134.

statisztikai számjele: 15730105-8411-321-13

törzskönyvi azonosító: 730105

adószáma: 15730105-2-13

bankszámla száma: 11784009-15390053

képviseli: Wittinghoff Tamás polgármester

(továbbiakban: **Önkormányzat**);

Cél megvalósítói és Önkormányzat a továbbiakban külön-külön említve Fél, együttes említésük esetén Felek között az alulírott napon és helyen, az alábbi feltételek szerint.

1. **FOGALOM MEGHATÁROZÁSOK**

A Felek megállapodnak abban, hogy ahol a jelen szerződés kifejezetten másképpen nem rendelkezik, ott a nagy kezdőbetűvel jelölt egyes fogalmak és kifejezések az alábbi jelentéssel bírnak:

**a) Fejlesztés:** a Fejlesztési Területen a Cél megvalósítói által megvalósításra kerülő beruházás végrehajtása oly módon, hogy ott jogerős és végrehajtható építési engedély birtokában a megvalósításához szükséges építési munkálatok ténylegesen megkezdődnek. A tervezett Fejlesztés koncepcióját a Telepítési Tanulmányterv részletezi.

**b) Fejlesztési Terület:** Budaörs, 4153/83 hrsz-ú ingatlan, amely az ingatlan-nyilvántartás adatai alapján a Zalakerámia Zrt. (a továbbiakban: jelenlegi Tulajdonos) 1/1 arányú tulajdona és amely ingatlan tárgyában a Tulajdonos, mint Eladó és a Cél megvalósítója 1., mint Vevő között 2017. május 17. napján ingatlan adásvételi előszerződés jött létre; továbbá a 4153/65 hrsz-ú Edison utca ingatlan, amely 1/1 arányban Önkormányzat tulajdonát képezi.

**c) HÉSZ:** Budaörs Város Önkormányzat képviselő-testületének a Budaörs Város Helyi Építési Szabályzatról szóló 24/2014 (IX.29.) önkormányzati rendelete

**e) Telepítési Tanulmányterv:** a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012.(XI.8.) Korm. rendelet 15.§ (1) a.) pontja szerinti tanulmányterv, valamint a hatályos TSZT és HÉSZ módosítás felhatalmazásáról, illetve annak feltételeiről szóló képviselő-testületi döntés megalapozása.

**f) HÉSZ Módosítás:** A Telepítési Tanulmányterv szerinti TSZT és HÉSZ módosítást jelöli, azzal, hogy a vonatkozó módosításokat elfogadó képviselő-testületi határozat és rendelet elfogadásával és a módosítások hatályba lépésével kell megvalósultnak tekinteni.

**g) Településfejlesztési Feladatok:** azon településfejlesztési feladatok összességét jelenti, amely feladatok ellátására a jelen előszerződés keretei között a Cél megvalósítói vállalnak kötelezettséget a saját költségen.

**h) TSZT:** Budaörs teljes közigazgatási területét érintő, 267/2014. (IX.24.) ÖKT. határozattal jóváhagyott Településszerkezeti Terv.

**i)** **Ingatlan:** Budaörs, 4153/83 hrsz-ú ingatlan

1. **A SZERZŐDÉS TÁRGYA ÉS CÉLJA**
   1. Felek előzményként rögzítik, hogy Önkormányzat és Cél megvalósítója 1. 2017. szeptember 27-én Településrendezési Előszerződést kötöttek egymással, majd azt 2018. január 17-én módosították. Cél megvalósítói egyetemleges kötelezettként felelnek a jelen, végleges településrendezési szerződésben vállalt kötelezettségekért.
   2. Felek rögzítik, hogy az Önkormányzat Képviselő-testülete 190/2017. (XII.13.) ÖKT sz. határozattal jóváhagyta a Cél megvalósítója 1. által Önkormányzathoz benyújtott, Fejlesztésre vonatkozó Telepítési Tanulmánytervet.
   3. A jelen szerződés célja a Szabályozási Feladatok és Településfejlesztési Feladatok, illetve azok megvalósításával kapcsolatban a Felek jogainak és kötelezettségeinek a rögzítése.
   4. Jelen szerződés tárgya és célja a Telepítési Tanulmányterv alapján a cél megvalósítása és következményeinek megteremtése: szükséges infrastruktúra-fejlesztések elvégzése, finanszírozása.
2. **AZ ÖNKORMÁNYZAT FELADATAI**
   1. Jelen szerződésben a Cél megvalósítói által vállalt kötelezettségek teljesítése érdekében a településrendezési kötelezettség tényét Budaörs Város Jegyzője jelen szerződés alapján az ingatlan-nyilvántartásba a Budaörs belterület 4153/83 helyrajzi számú ingatlan tulajdoni lapjára feljegyezteti a 4.1. pontban foglaltak teljesülését követően.
   2. Budaörs Város Önkormányzat Képviselő-testülete 18/2018. (VII.12.) önkormányzati rendelettel módosította Budaörs Város Helyi Építési Szabályzatáról szóló 24/2014. (IX.29.) önkormányzati rendeletét.
   3. Felek megállapodnak abban, hogy Budaörs Város Jegyzője a településrendezési kötelezettség tényének törlése érdekében megkeresi az ingatlanügyi hatóságot az alábbi feltételek együttes teljesülését követő 15 munkanapon belül:

a) 4.3 pontban foglalt infrastrukturális beruházás megvalósult és térítésmentesen az Önkormányzatnak átadásra került;

b) a 4.4 pontban foglalt épületre vonatkozó használatbavételi engedély jogerőre emelkedik;

c) a 4.5 pontban foglalt telephely bejegyzésének megvalósulása tekintetében, a cégnyilvántartásba történő bejegyzés igazolása az Önkormányzat részére átadásra került, a tevékenység végzésének bejelentése az Önkormányzat részére megtörtént és a telephely bejegyzésétől, illetve a tevékenység végzésének kezdetétől 5 év eltelt.

1. **A CÉL MEGVALÓSÍTÓJA ÁLTAL MEGVALÓSÍTANDÓ TELEPÜLÉSFEJLESZTÉSI FELADATOK ÉS EGYÉB KÖTELEZETTSÉGEK MEGHATÁROZÁSA**

4.1 Felek rögzítik, hogy Cél megvalósítói vállalják, hogy a jelen szerződés megkötését követő 10 napon belül Cél megvalósítója 1. és/vagy Cél megvalósítója 2. vevőként a 4153/83 helyrajzi számú ingatlan tárgyában végleges és a tulajdonjog bejegyzésére alkalmas adásvételi szerződést köt és a tulajdonjog ingatlan-nyilvántartásba bejegyzését kezdeményezi az illetékes hatóságnál.

4.2 Cél megvalósítói közül az, aki a 4153/65. hrsz. ingatlant megvásárolja, mint Tulajdonos, kifejezett, feltétlen és visszavonhatatlan hozzájárulását adja ahhoz, hogy a tulajdonában lévő Budaörs, belterület 4153/83 hrsz-ú ingatlanra minden további megkérdezése nélkül a településrendezési kötelezettség ténye az ingatlan-nyilvántartásba feljegyzésre kerüljön.

**4.3 Edison utca kiépítésére és az infrastruktúra önkormányzati tulajdonba adására vonatkozó kötelezettségvállalások**

1. A Cél megvalósítói saját költségükön vállalják az Edison utca Budaörs, 4153/65 hrsz-ú ingatlanon a Telepítési Tanulmányterv szerinti műszaki tartalomnak megfelelő (útpályaszerkezet és vízelvezetés építés, járdaszerkezet építés, támfal építés zöldsáv és parkolókialakítás, illetve a forgalomba helyezéshez szükséges közvilágítás és a kiváltandó közmű előkészítése) kiépítését a HÉSZ módosítás hatályba lépését követő 24 hónapon belül a Budaörsi Polgármesteri Hivatal Műszaki Ügyosztályával egyeztetett módon. Ennek a vállalásnak a részletes tartalma a Cél megvalósítói részéről a következő:

aa) az út- és a járdaszerkezetet a Puskás Tivadar utcától az Árok utcáig terjedő teljes hosszúságban alakítja ki, a telepítési tanulmányterv 2. sz. melléklete szerinti „Edison utca útépítési terve" (a továbbiakban: tervdokumentáció) I. üteme szerint.

ab) az aa) pontban meghatározott hosszúságban alakítja ki a járda megtámasztásához szükséges mértékű támfalat, a tervdokumentáció I. üteme szerint.

ac) az aa) pontban meghatározott hosszúságban, az útnak a beruházás melletti oldalán parkolókat alakít ki és zöldsávot telepít, a tervdokumentáció I. üteme szerint.

ad) a járdaszerkezet alatt annak teljes hosszában telepít egy hatos gúla konstrukciójú, egy elektromos vezeték valamint öt optikai kábel elhelyezésére alkalmas csőszerkezetet, megfelelő kiállásokkal, és azt átadja az Önkormányzat tulajdonába. Önkormányzat vállalja, hogy az út alatt elhelyezkedő optikai kábel esetleges kiváltását vagy áthelyezését a szolgáltatóval egyezteti és biztosítja, az útszakasz átadásához szükséges közvilágítási kandelábereket telepíti, kábelezi, üzembe helyezi. A Cél megvalósítói saját költségükön vállalják, hogy a jelen pontban foglalt feladatok végrehajtásához szükséges tervdokumentációt elkészíttetik, és saját költségükön a hatósági engedélyeztetési eljárást lefolytattatják, továbbá a végleges, jogerős forgalombahelyezési engedélyt megszerzik.

1. A Cél megvalósítói kötelezettséget vállalnak arra, hogy az Edison utca 4.3 a.) pont szerint kiépített infrastruktúrát azok forgalombahelyezési/használatbavételi engedélyének jogerőre emelkedését követő 60 napon belül az Önkormányzat tulajdonába adják, külön tulajdonjog átruházási szerződéssel, térítésmentes tulajdonbaadás (esetleges ÁFA is ide értendő) jogcímén, azaz ellenszolgáltatás kikötése nélkül.

**4.4 Lakóingatlanok és irodahelyiségek létesítésének kötelezettsége**

1. A Cél megvalósítói kötelezettséget vállalnak arra, hogy Budaörs belterület 4153/83 helyrajzi számú ingatlanon felépítendő épületben legfeljebb 37 db lakást és legkevesebb nettó 1200 m² bérbeadható iroda alapterületet valósítanak meg a HÉSZ módosítás hatályba lépését követő 24 hónapon belül.
2. A Cél megvalósítói kötelezettséget vállalnak arra, hogy az épületben a lakóingatlanok és az irodahelyiségek kizárólag egy ütemben épülnek meg és átadásukra is ugyanabban az ütemben kerül sor.
3. A Cél megvalósítói kötelezettséget vállalnak arra, hogy 3 db lakást fenntartanak dolgozóik részére az épület használatbavételi engedélyének beszerzésétől számított 5 évig.

**4.5 Telephely módosítás kötelezettsége**

A Cél megvalósítói kötelezettséget vállalnak arra, hogy a Zalakerámia Zrt-vel közülük vevőként kötendő ingatlan adásvételi szerződés megkötésével egyidejűleg a vevő hozzájárul ahhoz, hogy a Zalakerámia Zrt. a Budaörs, belterület 4153/83 helyrajzi számú ingatlan címére az épület használatbavételi engedélyének jogerőre emelkedését követően 30 napon belül telephelyét a cégbíróságnál bejegyeztesse és beszerzi a Zalakerámia Zrt. arra vonatkozó nyilatkozatát, hogy a Budaörs, belterület 4153/83 helyrajzi számú ingatlan címére telephelyét bejegyezteti és a telephelyen tevékenységet folytat a bejegyzését követő 5 évig.

1. **BIZTOSÍTÉKOK**

5.1 Felek megállapodnak abban, hogy amennyiben a Cél megvalósítói jelen szerződés 4.3 pontjában (Edison utca kiépítésére vonatkozó kötelezettségvállalás), 4.4. pontjában (Lakóingatlanok és irodahelyiségek létesítésének kötelezettsége), 4.5 pontjában (Telephely módosítás kötelezettsége) foglalt kötelezettségének a 4. pontban foglalt határidők és feltételek szerint neki felróható okból nem tesznek eleget, úgy összesen 100.000.000 Ft, azaz Százmillió forint meghiúsulási kötbért kötelesek az Önkormányzatnak egyetemlegesen megfizetni, kötelezettségenként az alábbi részletezésben, a teljesítésre nyitva álló határidő leteltét követően az Önkormányzat által a teljesítésére való felhívását követő 60 napon belül. Amennyiben a Cél megvalósítóinak nem teljesítése részleges, úgy a kötbér arányos részét követelheti az Önkormányzat.

A meghiúsulási kötbér összege kötelezettségenként:

* 4.3 pontban foglaltak meghiúsulása esetén, illetve abban az esetben, ha a Zalakerámia 5 év eltelte előtt megszünteti a telephelyét illetve a telephelyen működését: 25.000.000 Ft, azaz huszonötmillió forint
* 4.4. pontban foglaltak meghiúsulása esetén: 50.000.000 Ft, azaz ötvenmillió forint
* 4.5 pontban foglaltak meghiúsulása esetén: 25.000.000Ft, azaz huszonötmillió forint

5.2 Felek megállapodnak, hogy jelen szerződés aláírásával egyidejűleg a meghiúsulási kötbér biztosítékaként, a Budaörs, 4153/83 hrsz-ú ingatlanra 100 000 000 Ft értékben jelzálogjogot alapítanak. Felek rögzítik, hogy az Önkormányzat teljes körű tudomással bír arról, hogy a nevezett ingatlant érintő projekt megvalósításához a Cél megvalósítója 2. hitelt vesz fel, amelynek biztosítékaként a folyósító hitelintézet első ranghelyen zálogjogot és/vagy vételi jogot fog bejegyezni az ingatlanra. Önkormányzat vállalja, hogy amennyiben jelzálogjoga már bejegyzésre került, úgy a hitelintézet kérésére külön ranghelycsere nyilatkozattal hozzájárul ahhoz, hogy a hitelintézet jelzálogjoga az Önkormányzat jelzálogjogát megelőző, első ranghelyen kerüljön bejegyzésre.

5.3 A Cél megvalósítói kijelentik, hogy a jelen szerződésben szereplő meghiúsulási kötbér biztosítékaként a MOLNÁRBETON Betongyártó és Kereskedelmi Korlátolt Felelősségű Társasággal (székhelye: 1103 Budapest, Salamon utca 2.B. ép.; cégjegyzékszáma: 01-09-709772; adószáma: 12914735-2-42; bankszámla száma: 12100011-10324633-00000000; képviseli: Hornek Károly László ügyvezető) jelen szerződés aláírásával egyidejűleg készfizető kezességvállalásról szóló szerződést kötnek.

5.4. Felek megállapodnak, abban, hogy azt követően, hogy a Budaörs, 4153/83 hrsz-ú ingatlanon a társasház megalapításra és az albetétek kialakításra kerülnek, és az ingatlan-nyilvántartásba bejegyzésre kerülnek, Felek az Önkormányzat javára a még fennálló meghiúsulási kötbér erejéig, azzal értékben arányos albetétekre jelzálogjogot alapítanak. Önkormányzat a Budaörs, 4153/83 hrsz-ú ingatlanra feljegyzett jelzálogjog törléséhez szükséges engedélyt azt követően adja, ki, hogy az albetétekre jelzálogjog megalapításra került.

5.5. Felek megállapodnak, hogy Budaörs Város Önkormányzat javára az 5.4. pontban foglaltak szerint, a már kialakult albetétekre alapított jelzálogjognak az ingatlan-nyilvántartásba történt bejegyzése után a készfizető kezesség automatikusan minden további jognyilatkozat nélkül megszűnik.

1. **A FELEK EGYÉB MEGÁLLAPODÁSAI**
   1. A Felek megállapodnak abban és a Cél megvalósítói kötelezettséget vállalnak arra, hogy a Településfejlesztési Feladatok megvalósítását a saját költségükön végzik és azzal kapcsolatosan az Önkormányzattal szemben megtérítési igényt nem támasztanak.
   2. Felek megállapodnak abban, hogy az Önkormányzat kizárólag külön megállapodással, – amennyiben szükséges, ingatlan-nyilvántartási bejegyzésre alkalmas okiratban – vesz tulajdonba létesítményt. Amennyiben külön megállapodás szerint az Önkormányzat valamely létesítményt tulajdonba vesz, azt kizárólag térítés, azaz ellenérték megfizetése nélkül teszi, és ezen jogügylettel kapcsolatosan az Önkormányzat oldalán – őt terhelő - esetlegesen felmerülő általános forgalmi adót a Cél megvalósítói kötelesek viselni.
   3. A Felek vállalják, hogy a jelen szerződés céljainak megvalósítása érdekében együttműködnek és e célok megvalósítása érdekében szükséges jognyilatkozatokat és intézkedéseket megfelelő időben – saját döntéshozatali eljárásuknak megfelelően - megteszik, illetve az Önkormányzat a szükséges határidőben az eljárásokat lefolytatja.
   4. Felek vállalják továbbá, hogy – különös tekintettel a mindenkor hatályos számviteli szabályok betartására - a jelen szerződés teljesítése érdekében szükséges további szerződéseket, azok szükségessé válásakor haladéktalanul megkötik.
   5. Felek megállapodnak abban, hogy a jelen szerződéssel kapcsolatban bármilyen jognyilatkozat érvényességi feltétele az írásbeli alak. A jelen szerződés vonatkozásában írásbelinek kell tekinteni az ajánlott, tértivevényes postai küldeményt, a telefax vagy az e-mail üzenetet, vagy személyesen átvett írásbeli anyagot.
   6. A jelen szerződés alapján történő értesítéseket a Felek egymásnak a következő címre kötelesek írásban megküldeni, illetőleg az szerződés teljesítése során a Felek az alábbi kapcsolattartó személyeket jelölik:

MoM Deluxe Kft. részére:

Cím: 1103 Budapest, Salamon utca 2/B.

Telefon: 06 20 971 5660

E-mail: kolarics@mbingatlan.hu

Kapcsolattartó személy: Kolarics Gergely

MOBOKO Central Kft. részére:

Cím: 1103 Budapest, Salamon utca 2/B.

Telefon: 06 20 971 5660

E-mail: mobokocentral@gmail.com

Kapcsolattartó személy: Kolarics Gergely

Önkormányzat részére:

Cím: 2040 Budaörs, Szabadság út 134.

Telefon: +36 23 880 415

E-mail: lorincz.mihaly@budaors.hu

Kapcsolattartó személy: Lőrincz Mihály Műszaki Ügyosztályvezető

* 1. A Felek által elküldött értesítéseket a következő időpontokban kell kézbesítettnek tekinteni:
  2. személyesen vagy futár útján történő kézbesítés esetén akkor, amikor a küldeményt az adott Félnél igazoltan átadják;
  3. postai (tértivevényes, ajánlott, avagy egyéb könyvelt) küldemény esetén, amikor annak kézbesítése igazoltan megtörténik, azzal hogy amennyiben a küldemény „ismeretlen”, „elköltözött”, „nem vette át” vagy „nem kereste” jelzéssel érkezik vissza a másik Fél fejlécben rögzített vagy általa bejelentett címéről, akkor a küldemény visszaérkezésének napját tekintik a Szerződő Felek a kézbesítés napjának.

A címváltozásról Szerződő Felek a jelen rendelkezés szerint kötelesek egymást haladéktalanul, legkésőbb 3 napon belül értesíteni a fentiek szerint megküldött értesítéssel.

1. **ZÁRÓ RENDELKEZÉSEK**
   1. Felek megállapodnak abban, hogy a jelen szerződés a Felek mindegyike által történő aláírásával egyidejűleg lép hatályba.
   2. A Felek mindegyike maga viseli a jelen szerződés tárgyalásával és megkötésével kapcsolatosan az adott Fél oldalán felmerült jogi, tanácsadói és egyéb díjakat, illetve költségeket.
   3. Szerződő Felek kijelentik, hogy jelen szerződés aláírásához, az szerződésben foglalt kötelezettségek elvállalásához és teljesítéséhez megfelelő felhatalmazással rendelkeznek, jelen szerződést Budaörs Város Önkormányzata Képviselő-testületének ……./2018. (XI.19..) ÖKT számú határozata alapján kötik meg.
   4. Cél megvalósítói és Önkormányzat kijelentik, hogy a magyar jog szerint létező jogi személyek. Szerződő Felek kijelentik, hogy a jelen szerződés szerinti jogügyletüket jogszabályi rendelkezések nem korlátozzák, nem akadályozzák.
   5. Cél megvalósítói az Nvt. 3. §. (1) 1. pontja alapján, felelősségük teljes tudatában kijelentik, hogy a vonatkozó jogszabályokat megismerték, amelyek alapján társaságuk átlátható szervezetnek minősül. Tudomásul veszik, hogy a nyilatkozatban foglaltak változása esetén, illetve, ha az átláthatósági feltételeknek való megfelelőségük megszűnik, arról Önkormányzatot haladéktalanul, írásban tájékoztatni kötelesek. Tudomásul veszik továbbá, hogy ha az átláthatósággal kapcsolatban valótlan tartalmú nyilatkozatot tettek, vagy az átláthatóság feltételei jelen szerződés hatálya alatt megszűnnek, Önkormányzat jelen szerződést azonnali hatállyal felmondja, vagy – ha a szerződés teljesítésére még nem került sor a szerződéstől eláll.

Cél megvalósítója 1. az átláthatóságra vonatkozó nyilatkozatot 2017. november 15. napján benyújtotta, Cél megvalósítója 2. jelen szerződés aláírásának napján nyilvántartásba vétel céljából Önkormányzat részére benyújtja.

Szerződő Felek megállapodnak, hogy Önkormányzat az átláthatóságra vonatkozó nyilatkozatot a szerződés aláírásától számított 5 évig jogosult ellenőrzés céljából kezelni.

* 1. **Szerződő Felek** jelen szerződés aláírásával megbízzák és meghatalmazzák a Domé Ügyvédi Irodát (ügyintéző: dr. Domé Judit; székhely: 1016 Budapest, Zsolt u. 6. A. épület 4/3.; értesítési címe: 1253 Budapest, Pf. 79.; tel.: 06-1-201-5529, mobiltelefon száma: 06-20-379-5212, fax: 06-1-225-3451, e-mail cím: [dome.judit59@gmail.com](mailto:dome.judit59@gmail.com)), hogy jelen okiratot szerkessze meg, azt az aláírásokat követően ellenjegyzésével lássa el és a **Szerződő Feleket** az ingatlanügyi hatóság (földhivatal) előtti ügyintézésben képviselje. **Szerződő Felek** jelen szerződés aláírásával kijelentik, hogy az általuk jelen szerződés elkészítésével, ellenjegyzésével megbízott okiratszerkesztő ügyvéd **Szerződő Felek** ügyleti akaratát az általuk előadottaknak mindenben megfelelően és a valósággal megegyezően foglalta okiratba. Jelen szerződés az ügyvédi tényvázlat tényrögzítő elemeit is tartalmazza.
  2. A Felek megállapodnak abban, hogy a jelen szerződésből eredő és az azzal kapcsolatosan közöttük felmerülő valamennyi vitás kérdést egymás között közvetlenül, békés úton kísérelnek meg rendezni. Amennyiben a vitás kérdések rendezése ilyen módon ésszerű időn belül nem történik meg, úgy bármely vita eldöntésére, amely a jelen szerződésből vagy azzal összefüggésben, annak megszegésével, megszűnésével, érvényességével, vagy értelmezésével kapcsolatban keletkezik, úgy ezen vitás kérdések rendezésére a Felek választott bírósági kikötéssel nem élnek, így hatáskör és illetékesség tekintetében a hatályos polgári perrendtartásról szóló törvény rendelkezései az irányadók.
  3. A jelen szerződésben nem szabályozott kérdésekben a Polgári törvénykönyvről szóló 2013. évi V. törvény valamint az épített környezet alakításáról és védelméről szóló 1997. évi LXXVIII. törvény rendelkezései az irányadóak.

Alulírott Felek a jelen szerződést elolvasás és értelmezés után, mint akaratuknak mindenben megfelelőt jóváhagyólag írják alá.

Kelt: Budaörs, 2018. ……………………………

|  |  |  |  |
| --- | --- | --- | --- |
| |  | | --- | | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  **MoMDeluxe Korlátolt Felelősség Társaság** | | Kolarics Gergely ügyvezető | |  |
| |  | | --- | | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  **MOBOKO Central Korlátolt Felelősség Társaság** | | Kolarics Gergely ügyvezető | |  |
|  |  |

Kelt: Budaörs, 2018. …………………………….

|  |
| --- |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  **Budaörs Város Önkormányzat** |
| Wittinghoff Tamás polgármester |
|  |

Pénzügyi ellenjegyző: ………………..

**ZÁRADÉK**

Az ingatlan-nyilvántartásról szóló 1997. évi CXLI. tv. 32-34. § értelmében tanúsítom, hogy ezen magánokirat tartalmilag és alakilag egyaránt megfelel a hatályos jogszabályi előírásoknak.

A szerződést ellenjegyzem:

Budaörsön, 2018………………….. napján.